Verlate babaseun se ouers gesoek | Maroela Media
Verlate babaseun se ouers gesoek
Die baba wat verlate langs 'n treinspoor gevind is. Sy gesig word bekendgemaak in 'n poging om sy ouers op te spoor. Foto: Verskaf deur SAPD
Die KwaZulu-Natalse polisie het hulp van die publiek versoek om die ouers op te spoor van 'n een week oue babaseuntjie wat verlate langs 'n treinspoor in Embo in die provinsie gevind is.
Kapt. Nqobile Gwala, woordvoerder van die polisie, sê die baba is op 29 Desember verlede jaar deur 'n verbyganger gevind nadat hy gehoor het hoe 'n baba uit die bosse langs die treinspoor huil. "Hy het besluit om te kyk waar die geluid vandaan kom en tot sy verbasing die seuntjie toegedraai in 'n blou-en-wit-kombers gevind. Onder die kombers het die seuntjie 'n wit babakruipbroekie aangehad," sê Gwala.
Die man het die seuntjie saam met hom geneem en die polisie in kennis gestel. Die baba is na 'n hospitaal geneem om ondersoek te word en hy is ongedeerd en gesond bevind. Hy is daarna in 'n plek van veiligheid geplaas.
Sedertdien probeer beamptes van die Pinetown-eenheid vir gesinsgeweld, kinderbeskerming en seksuele oortredings die baba se ouers opspoor, maar tot dusver sonder welslae.
Gwala het 'n beroep op die publiek, spesifiek die gemeenskappe van Hillcrest en die omliggende gebiede, gedoen om na vore te kom met inligting wat kan help om die kind se ouers op te spoor. Enige inligting kan aan AO Sihle Ntuli by 079 502 9113 of 031 325 5001 of Stop Misdaad by 0860 010 111 deurgegee word.
Die dros verkragter is hoofnuus.om n kind weg te gooi waar pas dit in? Ons hoor nooit dat die ma of dan die ouers in die hof verskyn en geen protes aksie teen die moordenaars nie.
Veronica · 2 maande gelede
Weggooi kind , Optel kind . . .
Gaan my verstand te bowe hoe n Mens jou eie vlees en bloed so kan weggooi met die hoop
" dit " verdwyn . . . hoe draai jy om en stap net weg en geniet jou etes en bed daai aand?
Laat my dink aan Hagar die Egiptiese slavin wat met haar seun by Abraham die woestyn ingevlug het en toe die water en kos opraak, het sy haar kind onder een van die bosse neergewerp en geloop en op n afstand gaan sit, want sy het gesê sy wil die dood van haar kind nie aanskou nie. Sy het geween en toe hoor GOD die stem van die seun . . . en GOD het deur n Engel aan Hagar gesê dat HY die seun tot n groot nasie sal maak .
Het die Ma van die weggooi kindjie nie dalk ook iewers weggekruip in die bosse om te kyk of iemand op haar kind gaan afkom en hom optel en wegvat voor hy sterf nie , of het sy hom weggegooi met die doel om te sterf.